Pontarlier
Pontarlier isch e Stadt im französische Deil vom Jura. Si lyt im Departemänt Doubs und het öpe 25000 Ywooner.

Geografy 
Im Oschte chunt s Gmeindgebiet vo Pontarlier ufem Bärg Larmont a d Schwiizer Gränze a. D Schwiizer Nochbergmeind isch Les Verrières im Kanton Nöjeburg. Dr Bach Ruisseau des Entreportes flüsst vo Les Verrières über d Landesgränze uf Frankrych und dur d Schlucht vo Entreportes und in Bach Ruisseau des Lavaux, wo bi Pontarlier als Sytebach in Fluss Doubs mündet.

D Stadt lyt am Doubs grad uf dr Nordsyte vo dr Chluus vo Joux, wo dr Doubs dur d Jurachetti vom Larmont grabe het. Bi däm Ängpass verby, wo sid em Middelalter mit Burge und Feschtige gsicheret isch, goot die alti Strooss, wo sid dr Römerzyt bruucht wird. Für d Römer und im Middelalter isch do dure dr diräkt Wäg vo Ängland uf Rom ggange. Hütt isch’s d Hauptstrooss vom Simplonpass und vom Gämfersee über Jougne uf Besançon und bis uf Lotringe; z Frankrych het si d Nummere N57, im Waadtland und im Wallis isch’s d Hauptstross 9.

Bi Pontarlier foot d Ruute dure Jura a, wo durs Taal Val de Travers uff Nöjeburg und Bärn goot.

Ortsname und Sproochgeografy 
Früener het me dr Stadt uf Dütsch au öpe Bünterlin gseit; dr Name Punterli chunt scho ane 1255 inere Schrift vor. I dr römische Zyt het dr Ort Ariolica, Ariarica oder Abrolica gheisse. Dr middelalterlech Name isch us dr Verbindig vom Wort pont für Brugg mid däm alte römische Name entstande. D Wörter ario und lica chömet gmäss de Forschige vo dr Sproochkund usem Keltische und vo indogermanische Wurzle, wo vermuetlech ”vornedra“ und ”Felse“ bedütet hend, und das chönt sech ebe uf d Chluus vom Doubs bezie. 

I dr frankoprovenzalische Sprooch heisst dr Name vo dr Stadt Pontali, und es isch die Stadt, wo am wytischte im Norde vom ganze frankoprovenzalische Sproochruum z Frankrych lyt.

Sache zum aluege 
 s Stadttor Porte Saint-Pierre vo 1772 
 d Chile Saint-Bénigne usem 17. Joorhundert

 d Kapälle des Annonciades
 d Gasärne usem 18. Joorhundert
 s Stadtmuseum
 s Museum Espera für Autodesign
 d Burg vo Joux (i dr Nochbergmeind La Cluse-et-Mijoux)

Weblink 

 Website vo dr Stadt Pontarlier

Fuessnote 

Ort (Doubs)
Jura